ครม. เห็นชอบกรอบและงบลงทุนของรัฐวิสาหกิจประจำปีงบประมาณ 2563 เฉพาะรัฐวิสาหกิจ 44 แห่ง วงเงิน 1.44 ล้านล้านบาท
ครม. เห็นชอบกรอบและงบลงทุนของรัฐวิสาหกิจประจำปีงบประมาณ 2563 เฉพาะรัฐวิสาหกิจ 44 แห่ง วงเงิน 1.44 ล้านล้านบาทนางสาวรัชดา ธนาดิเรก รองโฆษกประจำสำนักนายกรัฐมนตรี แถลงว่า ที่ประชุมคณะรัฐมนตรี เห็นชอบกรอบและงบลงทุนของรัฐวิสาหกิจประจำปีงบประมาณ 2563 เฉพาะรัฐวิสาหกิจ จำนวน 44 แห่ง ภายใต้สังกัด 15 กระทรวง วงเงินดำเนินการ จำนวน 1.44 ล้านล้านบาท และวงเงินเบิกจ่ายลงทุน จำนวน 3.4 แสนล้านบาท ประกอบด้วย กรอบการลงทุนสำหรับงานตามภารกิจปกติและโครงการต่อเนื่อง วงเงินดำเนินการจำนวน 1.24 ล้านล้านบาท และวงเงินเบิกจ่ายลงทุน จำนวน 2.96 แสนล้านบาท ส่วนใหญ่เป็นการเบิกจ่ายลงทุนของรัฐวิสาหกิจ ด้านคมนาคมขนส่งร้อยละ 47.8 และรัฐวิสาหกิจ ด้านพลังงาน ร้อยละ 35.5 ของวงเงินเบิกจ่ายลงทุนในภาพรวม โดยปรับลดวงเงินดำเนินการ จำนวน 9.96 หมื่นล้านบาท และวงเงินเบิกจ่ายลงทุน จำนวน 4.25 หมื่นล้านบาท โครงการลงทุนที่สำคัญ ได้แก่ โครงการความร่วมมือระหว่างรัฐบาลแห่งราชอาณาจักรไทยและรัฐบาลแห่งสาธารณรัฐประชาชนจีนในการพัฒนาระบบรถไฟความเร็วสูงเพื่อเชื่อมโยงภูมิภาค ช่วงกรุงเทพฯ-หนองคาย (ระยะที่ 1) วงเงินเบิกจ่ายลงทุน 2.81 หมื่นล้านบาท โครงการรถไฟฟ้าสายสีม่วง ช่วงเตาปูน- ราษฎร์บูรณะ (วงแหวนกาญจนาภิเษก) วงเงินเบิกจ่ายลงทุน 2.34 หมื่นล้านบาท และโครงการพัฒนาระบบส่งและจำหน่าย (กฟผ.)ระยะที่ 1 วงเงินเบิกจ่ายลงทุน จำนวน 1.35 หมื่นล้านบาทกรอบการลงทุนสำหรับการเพิ่มเติมระหว่างปี วงเงินดำเนินการจำนวน 2 แสนล้านบาท และวงเงินเบิกจ่ายลงทุน จำนวน 5 หมื่นล้านบาท ซึ่งกรอบการลงทุนสำหรับงานตามภารกิจปกติและโครงการต่อเนื่อง มีความสอดคล้องกับยุทธศาสตร์ชาติ 6 ด้านคือ ด้านความมั่นคง ด้านการสร้างความสามารถในการแข่งขัน วงเงินเบิกจ่ายลงทุน จำนวน 2.59 แสนล้านบาท (ร้อยละ 87.62) ด้านการพัฒนาและเสริมสร้างศักยภาพทรัพยากรมนุษย์  ด้านการสร้างโอกาสและความเสมอภาคทางสังคม  ด้านการสร้างการเติบโตบนคุณภาพชีวิตที่เป็นมิตรกับสิ่งแวดล้อม วงเงินเบิกจ่ายลงทุน จำนวน 2.84 หมื่นล้านบาท (ร้อยละ 9.6) และด้านการปรับสมดุลและพัฒนาระบบการบริหารจัดการภาครัฐ คาดว่าจะสามารถสนับสนุนการขยายตัวทางเศรษฐกิจประมาณร้อยละ 0.12 เกิดการจ้างงานประมาณ 1.28 แสนคน เกิดการใช้จ่ายภาคครัวเรือนและการลงทุนภาคเอกชนเพิ่มขึ้น และลดการเคลื่อนย้ายแรงงานจากท้องถิ่นสู่เมือง คาดว่าจะมีกำไรสุทธิประมาณ 7.98 หมื่นล้านบาท แนวโน้มการลงทุนช่วงปี 2564-2566 ของรัฐวิสาหกิจเฉลี่ยประมาณปีละ 3.93 แสนล้านบาท และผลประกอบการมีกำไรสุทธิเฉลี่ยประมาณปีละ 9.87 หมื่นล้านบาทครม.ยังเห็นชอบให้รัฐวิสาหกิจเร่งรัดการเบิกจ่ายเงินลงทุนให้ได้ไม่น้อยกว่าร้อยละ 95 ของกรอบวงเงินที่ได้รับอนุมัติเบิกจ่ายลงทุน รวมทั้งเร่งรัดการลงทุนที่ได้รับอนุมัติผูกพันสัญญาและการก่อหนี้ในรายการลงทุนที่มีความพร้อมตั้งแต่ในช่วงต้นปีงบประมาณ และให้รัฐวิสาหกิจพิจารณาเพิ่มสัดส่วนการลงทุนด้าน Digital Platform เพื่อใช้ในการสนับสนุนการปฏิบัติงานให้สอดคล้องกับความก้าวหน้าทางเทคโนโลยีที่มีการเปลี่ยนอย่างรวดเร็ว